Source: http://ec.europa.eu/civiljustice/bankruptcy/bankruptcy_ita_mt.htm
Timestamp: 2017-08-22 12:02:18+00:00
Document Index: 2104653

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Falliment - Italja
Kummissjoni Ewropea > NGE > Falliment > Italja
Falliment - Italja
1. X’inhuma t-tipi u l-għanijiet differenti ta’ proċeduri ta’ l-insolvenza?
2. X’inhuma l-kondizzjonijiet għall-ftuħ ta’ kull tip ta’ proċedura ta’ l-insolvenza?
3. X’inhu r-rwol tad-diversi parteċipanti f’kull tip ta’ proċedura?
5. X’inhuma r-regoli speċifiċi dwar ċerti kategoriji ta’ talbiet?
6. X’inhuma r-regoli dwar azzjonijiet detrimentali?
7. X’inhuma l-kondizzjonijiet għall-preżentazzjoni u l-aċċettazzjoni ta’ talbiet?
8. X’inhuma r-regoli dwar il-proċeduri tar-riorganizzazzjoni?
9. X’inhuma r-regoli dwar il-proċeduri ta’ l-istralċ?
L-insolvenza hija definita bħala s-sitwazzjoni li fiha operaturi kummerċjali ma jkunux aktar kapaċi jissodisfaw l-obbligi tagħhom.
Il-liġi Taljana tqis l-insolvenza bħala sitwazzjoni de facto li tista’ tagħti lok għal ordni tal-falliment jew ta’ l-istralċ jew il-ftuħ ta’ proċeduri oħra li bihom assi tad-debitur jiġu amministrati u mibjugħa sabiex id-dħul minnhom jintuża biex jitħallsu l-kredituri.
Is-sistema legali Taljana taħseb għal żewġ tipi ta’ proċeduri ta’ qabel l-insolvenza. Waħda hija ftehim barra l-qorti bejn l-operaturi kummerċjali/debituri u l-kredituri tagħhom, fejn l-operaturi jkunu jistgħu jkomplu joperaw iżda jgħaddu ċerti assi tal-kumpanija lill-kredituri tagħhom, jiksbu estensjonijiet taż-żmien għall-ħlasijiet jew jagħmlu arranġamenti biex il-kredituri tagħhom jirrinunzjaw għat-talbiet tagħhom għall-ammonti kollha jew parti mill-ammonti li jkollhom jieħdu u/jew l-interessi.
Il-proċedura l-oħra hija magħrufa bħala “arranġament mal-kredituri” u hija regolata mil-liġi tal-falliment. F’dan il-każ id-debitur jippreżenta pjan għar-ristrutturar tad-djun lill-kredituri. Il-proposta mbagħad tkun eżaminata mill-qorti tal-post fejn il-kumpanija jkollha l-uffiċċji reġistrati tagħha. Il-qorti tista’ tippermetti l-proċedura billi toħroġ ordni f’dak is-sens, jew tista’ tiċħad l-applikazzjoni u tiddikjara formalment lill-operatur fallut. Meta l-proċedura ta’ l-arranġament tkun aċċettata, id-debitur iżomm il-kontroll ta’ l-assi u l-attivitajiet tal-kumpanija taħt is-sorveljanza ta’ riċevitur.
Il-proċeduri uffiċjali li joħorgu mill-falliment huma l-insolvenza, l-arranġamenti mal-kredituri u l-istralċ obbligatorju. Din il-proċedura ta’ l-aħħar tkun applikata fil-każ ta’ kumpaniji li skond il-liġi ma jistgħux ikunu dikjarati falluti għal raġunijiet ta’ interess pubbliku (per eżempju, banek u kumpaniji ewlenin ta’ l-assikurazzjoni).
L-unika kondizzjoni reali għal ftuħ ta’ kwalunkwe proċedura hija li l-kumpanija trid tkun insolventi.
Il-kredituri, il-prosekutur pubbliku jew id-debitur jistgħu japplikaw biex persuni jew kumpaniji li jieħdu sehem f’attivitajiet kummerċjali jkunu dikjarati falluti. Dawn il-persuni u l-korp ta’ sorveljanza tal-kumpanija jistgħu japplikaw għal ordni ta’ l-istralċ tal-kumpanija. Id-debituri biss jistgħu jitolbu arranġament mal-kredituri tagħhom.
Id-dikjarazzjoni tal-falliment tkun avżata lil kull min ikun ikkonċernat u tiġi ppubblikata fil-forma ta’ entrata fir-reġistru fl-uffiċċju tar-Reġistratur tal-Kumpaniji tal-post fejn il-kumpanija jkollha l-uffiċċji reġistrati tagħha. Kwalunkwe parti interessata jista’ jkollha aċċess għar-reġistru, li huwa disponibbli wkoll onlajn.
L-ordni li tiftaħ il-proċeduri għal arranġament mal-kredituri tiġi ppubblikata fir-reġistru tal-qorti, tkun reġistrata mill-uffiċċju tar-Reġistratur tal-Kumpaniji u, fejn id-debitur ikollu proprjetà jew assi reġistrati fir-reġistri pubbliċi, b’entrati fl-istess reġistri. Il-qorti tista’ wkoll tordna li l-ordni tkun ippubblikata f’ġurnal partikolari jew f’aktar minn wieħed.
Fid-deċiżjoni tagħha l-qorti tista’ wkoll tordna l-pubblikazzjoni ta’ l-ordni tagħha x’imkien ieħor.
Il-parteċipanti fi proċeduri tal-falliment huma l-qorti, ir-riċevitur maħtur mill-qorti, il-kuratur ta’ l-insolvenza u l-kumitat tal-kredituri.
Il-qorti tiddeċiedi dwar applikazzjonijiet għal ordnijiet tal-falliment jew ta’ l-istralċ u tista’ tordna l-istralċ obbligatorju jew tapprova applikazzjonijiet għal arranġamenti ma’ kredituri. Il-qorti tamministra wkoll il-proċeduri tal-falliment, tipparteċipa fil-proċeduri ta’ l-istralċ obbligatorju u tapprova ftehim għall-ħlas skond il-poteri mogħtija lilha mil-liġi.
Ir-riċevitur maħtur mill-qorti għandu l-funzjonijiet li jiżgura l-korrettezza tal-poċeduri.
Il-kuratur huwa responsabbli għall-operazzjonijiet materjali involuti u għall-likwidazzjoni ta’ l-assi.
Il-kumitat tal-kredituri jissorvelja u japprova x-xogħol tal-kuratur, waqt li jagħti l-opinjoni tiegħu fil-każijiet stipulati mil-liġi jew fuq talba tal-qorti jew tar-riċevitur maħtur mill-qorti.
Ladarba jkun iddikjarat fallut, id-debitur ma jitħalliex iħallas kredituri individwali u għandu jgħaddi l-assi u l-assi akkwistati sussegwentement lill-kuratur. Id-debituri għandhom jinformaw lill-kuratur b’kull tibdil tar-residenza jew tad-domiċilju u, jekk jissejjħu, għandhom jidhru quddiem ir-riċevitur maħtur mill-qorti, il-kuratur jew il-kumitat tal-kredituri biex jipprovdu l-informazzjoni jew il-kjarifiki kollha meħtieġa għall-iskopijiet tal-proċeduri. Għandhom ukoll jgħaddu kull korrispondenza dwar relazzjonijiet finanzjarji u kummerċjali relatati mal-falliment lill-kuratur. Fl-aħħarnett, jekk jitħallew joqogħdu fid-djar tagħhom stess minħabba bżonn personali jew tal-familja, id-dar m’għandhiex tintuża għal ebda skop ieħor.
Kull kreditur ikollu d-dritt jitlob lill-qorti biex tiddikjara operaturi kummerċjali (id-debituri tagħhom) bħala falluti jekk ikunu insolventi. Barra minn dan, meta jkun hemm raġunijiet legali biex tingħata prijorità għat-talbiet ta’ ċerti kredituri (garanziji, pleġġijiet jew ipoteki), dawn il-kredituri preferenzjali jgawdu privileġġi speċjali fir-rigward tal-ħlas tat-talbiet tagħhom li huma stipulati fid-dettal mil-legiżlazzjoni.
Isir inventarju ta’ l-assi mill-kuratur.
Operaturi falluti ma jitilfux is-sjieda ta’ l-assi, iżda jitilfu l-poter li jiddisponu minnhom. Għandhom id-dritt jimmonitorjaw l-amministrazzjoni ta’ dak li jkunu ċedew u jiċċekkjaw li jkun sar inventarju korrett ta’ l-assi.
Il-kredituri għandhom id-dritt li jkollhom it-talbiet tagħhom imħallsa mid-dħul mill-bejgħ ta’ l-assi tad-debitur. Il-liġi tiddefinixxi l-kategoriji ta’ kredituri u l-ordni li biha għandhom jiġu sodisfatti t-talbiet tagħhom.
Ir-riċevitur maħtur mill-qorti jista’ minn jeddu jordna miżuri urġenti biex ikunu salvagwardati l-assi jew iġiegħel li dawn jiġu ordnati mill-awtoritajiet ikkonċernati. Il-miżuri jinkludu qbid preventiv u l-proċeduri speċjali l-oħra stabbiliti fil-Kodiċi tal-Proċedura Ċivili, kif ukoll il-bejgħ immedjat ta’ assi li jiddeprezzaw.
Il-kuratur jinnotifika lit-terzi li jkollhom drittijiet in rem fuq proprjetà mobbli jew immobbli tal-fallut li tkun fil-pussess tiegħu, u dawn jistgħu japplikaw għar-restituzzjoni ta’ l-assi jew jirreġistraw talba billi jitolbu lill-qorti tinkludihom fil-passività.
F’każijiet ta’ falliment il-kredituri għandhom id-dritt li jpaċu l-ammonti li għandhom jieħdu mingħand il-fallut mad-djun tagħhom, sakemm dawn ma akkwistawhomx bħala riżultat ta’ transazzjonijiet inter vivos wara d-dikjarazzjoni tal-falliment jew matul is-sena ta’ qabilha.
M’hemmx regoli speċjali li jirregolaw il-kumpens. Mid-data li jiġi ddikjarat il-falliment ma jkomplux jgħaddu l-interessi legali.
Fir-rigward ta’ kuntratti ta’ bejgħ b’riżerva ta’ proprjetà, il-falliment tal-bejjiegħ ma jikkanċellax il-kuntratt.
Il-falliment tal-kerrej ma jikkanċellax ftehim ta’ kiri ta’ proprjetà u l-kuratur jieħu l-kirja f’idejh. Madankollu, il-kuratur jista’ jirtira mill-ftehim fi kwalunkwe żmien, sakemm sid il-kera jitħallas kumpens ġust għall-kanċellament qabel iż-żmien. F’każ ta’ tilwima, ir-riċevitur maħtur mill-qorti jiddeċiedi s-somma li għandha titħallas wara li jisma’ lill-partijiet ikkonċernati.
Relazzjonijiet ta’ xogħol subordinat jiġu tterminati jekk il-kumpanija falluta tieqaf tinnegozja. Jekk il-kumpanija kollha jew partijiet minnha jinbiegħu lil terzi, proċedura speċjali tagħmilha possibbli li wħud biss mill-impjegati tal-kumpanija falluta jiġu trasferiti għal mal-proprjetarju l-ġdid jew li l-kuntratti tax-xogħol ta’ qabel jiġu emendati.
Il-liġi tal-falliment tistabbilixxi regoli dettaljati dwar id-drittijiet tal-kredituri. Tingħata protezzjoni speċjali lil talbiet li jingħataw prijorità għal raġunijiet legali, waqt li talbiet fejn id-debituri jkunu daħlu f’kuntratti li jżidu l-insolvenza tagħhom huma salvagwardati bil-possibbiltà ta’ azzjoni revokatorja.
Id-dmir prinċipali tal-kreditur huwa li joqgħod lura milli jieħu azzjoni personali preventiva jew ta’ infurzar mill-ġurnata tal-falliment.
Id-drittijiet ta’ kredituri preferenzjali dwar ċerti assi mobbli jistgħu jiġu eżerċitati waqt il-proċeduri tal-falliment sakemm l-assi jkunu inklużi fil-passività soġġetti għal drittijiet preventivi.
Il-liġi tal-falliment tistabbilixxi r-regoli dwar azzjonijiet ta’ revoka, bħalma hija d-dikjarazzjoni ta’ l-invalidità ta’ transazzjonijiet magħmula mingħajr ħlas jew ir-revoka ta’ azzjonijiet oħra, inklużi azzjonijiet bi ħlas, ħlasijiet magħmula minn debituri jew garanziji dwar assi mogħtija minn debituri waqt l-istadju tal-falliment. Il-liġi tidentifika l-kondizzjonijiet għar-revoka ta’ kull waħda minn dawn l-azzjonijiet.
Il-“perjodu ta’ suspett” huwa ż-żmien qabel id-dikjarazzjoni tal-falliment, meta s-sitwazzjoni finanzjarja ħażina ħafna preżumibilment tkun saret evidenti u l-operatur seta’ kellu t-tentazzjoni li jwettaq atti ta’ ħsara għall-kredituri.
Il-kuratur għandu jinforma lil kull kreditur bir-regoli għan-notifika ta’ talbiet bil-posta ordinarja, bl-e-mail jew bil-fax.
It-talbiet jiġu verifikati u ammessi fi smigħ speċjali li jinżamm biex tiġi evalwata l-passività, meta jiġi deċiż jekk it-talbiet tal-kredituri għandhomx jintlaqgħu u liema talbiet preferenzjali jew ta’ prijorità huma involuti.
Il-liġi tal-falliment tikkunsidra pjanijiet għar-ristrutturar waqt il-proċedura biex jintlaħaq arranġament mal-kredituri. Id-debitur jehmeż il-pjanijiet mal-proposta li tiġi ppreżentata lill-qorti. Għandu jkun fihom pjan tar-ristrutturar tad-djun u proposti għal xi forma ta’ ħlas tad-djun.
Id-debitur jista’ jasal fi ftehim mal-kredituri dwar pjan speċifiku għar-ristrutturar tad-djun fi ftehim barra l-qorti qabel tittieħed id-deċiżjoni li tapprova l-arranġament mal-kredituri.
Id-debitur jista’ jippreżenta dan il-ftehim waqt is-smigħ li jinżamm biex ikun approvat l-arranġament, jekk ikun ġie approvat minn kredituri li jkollhom mill-inqas 60% tat-talbiet, flimkien ma’ rapport ta’ espert dwar il-vijabilità tal-ftehim.
Il-pjan tar-ristrutturar tad-debitur jew il-ftehim milħuq mal-kredituri jista’ jipprovdi għas-sospensjoni temporanja tal-ħlas u tal-miżuri ta’ implimentazzjoni jew tnaqqis tat-talbiet.
Fi proċeduri ta’ l-istralċ il-kuratur jiġbor ammonti ta’ talbiet, ibiegħ assi u jistabbilixxi l-passività fuq il-bażi tat-talbiet preżentati mill-kredituri.
Meta l-proċeduri ta’ l-istralċ jipproduċu bilanċ pożittiv, is-somma kkonċernata titqassam bejn il-kredituri abbażi tal-prijorità tat-talbiet. Meta l-passività tkun akbar mill-assi, il-kredituri jżommu d-dritt li jirċievu l-ħlas ta’ l-ammonti li jkollhom jieħdu anke wara li l-proċeduri jkunu ngħalqu, ħlief jekk id-debitur ikun ikkollabora bis-sħiħ matul il-proċeduri tal-falliment u l-qorti tħallih jirrinunzja għad-djun li jkun fadal skond mekkaniżmu ġdid introdott fir-riforma riċenti tal-liġijiet tal-falliment magħrufa bħala “esdebitazione”.
Il-proċeduri ta’ l-istralċ jistgħu jingħalqu fejn id-djun ikunu tħallsu kompletament, l-assi jkunu tqassmu bejn il-kredituri skond il-prijorità tat-talbiet tagħhom jew, meta t-talbiet tal-kredituri ma jkunux ġew sodisfatti, jekk jiġi stabbilit li t-tkomplija tal-proċeduri tal-falliment mhux ser twassal biex jiġu sodisfatti talbiet mhux garantiti.
Il-konsegwenzi għall-fallut huma:
it-telf tad-dritt li jamministra u jiddisponi mill-assi. Kwalunkwe struzzjonijiet li jingħataw mill-fallut ikunu mingħajr effett;
it-telf tad-dritt li jibda proċeduri legali f’tilwim relatat ma’ l-assi involuti fil-proċeduri tal-falliment. Il-ftuħ ta’ proċeduri tal-falliment jinterrompi kwalunkwe proċeduri legali bħal dawn, għalkemm il-kuratur jista’ jieħu post il-fallut fil-proċeduri;
wara li tikkonsulta lill-kuratur u lill-kumitat tal-kredituri l-qorti tat-tutela tista’ tagħti lill-fallut għajnuna f’manteniment għalih innifsu jew għall-familja tiegħu.
Ir-riforma riċenti tal-liġijiet tal-falliment neħħiet ir-restrizzjonijiet preċedenti li kienu jżommu lill-fallut milli jerġa’ jibda jinnegozja wara li jingħalqu l-proċeduri tal-falliment. Il-fallut ma jinżammx awtomatikament milli jibda attivitajiet kummerċjali wara l-falliment, sakemm ma jkunx ġie misjub ħati ta’ offiża konnessa mal-falliment u bħala riżultat ikun ġie pprojbit milli jmexxi kumpanija.
Skond il-liġi tal-falliment, operaturi individwali jew maniġers ta’ kumpaniji falluti li jkunu kkommettew kwalunkwe offiża relatata (bħal falliment frawdolenti, frodi tal-kreditu, l-irrapportar ta’ kredituri li ma jeżistux u n-nuqqas li jissodisfaw obbligi oħra) jistgħu jiffaċċjaw sentenzi ta’ ħabs jew pieni anċillari in konnessjoni mat-tmexxija ta’ kumpaniji, kif indikat fuq.
Il-liġi tipprovdi wkoll għal offiżi oħra kommessi mill-kuratur jew minn terzi.
« Falliment - Informazzjoni Ġenerali | Italja - Informazzjoni Ġenerali »